У інстытуце фізікі ён правёў для нас экскурсію. А яшчэ мы наведалі асабісты кабінет акадэміка, дзе ён зараз працуе, пачулі аўтабіяграфічныя звесткі пра дзяцінства і школьныя гады. Крыху былі здзіўлены, што Докшыцкую сярэднюю школу Павел Андрэевіч скончыў толькі ў дваццацігадовым узросце. Ён сам, просты сялянскі сын, упартай працай і вучобай праклаў сабе шлях у навуку. З любоўю і нейкай асаблівай цеплынёй узгадваў Павел Андрэевіч сваіх бацькоў, якія прыклалі ўсе намаганні, каб сын атрымаў адукацыю, настаўнікаў, якія імкнуліся дзяліцца сваімі ведамі, і сваё роднае Стараселле, што каля Тумілавіч, бо часта ў думках зноў і зноў вяртаецца туды, дзе нарадзіўся.